<classify> Na MURUGWA THOMAS TABORA MZEE Nassoro Mbavumbili 86, mkazi wa Wilaya ya Urambo mkoani Tabora, amehukumiwa kifungo cha miaka 30 jela baada ya kutiwa hatiani kwa kosa la kufanya mapenzi na binti yake. Adhabu hiyo imetolewa juzi na Hakimu Mkazi Mfawidhi wa Mahakama ya Wilaya ya Urambo, Hassan Momba, baada ya babu huyo kutiwa hatiani kwa kufanya mapenzi na binti yake huyo jina linahifadhiwa mwenye umri wa miaka minane. Kwa kuzingatia ushahidi uliotolewa na upande wa mashtaka, mahakama hii imethibitisha pasipo kuacha shaka kwamba mshtakiwa Mbavumbili alitenda kosa la kufanya mapenzi na binti yake wa kumzaa mwenye umri wa miaka minane kwa makusudi, alisema Momba. Mshtakiwa Mbavumbili anadaiwa kutenda kosa hilo kati ya mwezi Januari na Oktoba 20, mwaka huu kinyume na kifungu namba 158 1 a cha makosa ya jinai. Awali upande wa mashtaka ukiongozwa na Mkaguzi wa Polisi, Phillibert Pimma, uliieleza mahakama hiyo kuwa kati ya Januari na Oktoba 20, mwaka huu katika tarehe tofauti tofauti, mshtakiwa Mbavumbili alikuwa akifanya mapenzi na binti yake huyo. Alisema Mbavumbili amekuwa akifanya kitendo hicho huku akimtishia mtoto huyo kutosema kwa mtu yeyote na endapo angekiuka angeweza kumdhuru uhai wake.  <topic>: kitaifa 